AĠĠORNAT (3): Raġel fil-periklu tal-mewt wara ħabta fil-Magħtab
Imtella' Lulju 7, 2020 - Aġġornata 7 Ta' Lulju, 2020 1:17pm Raġel ta' 33 sena jinsab fil-periklu tal-mewt wara li kien involut f'inċident fil-Magħtab dalgħodu. Il-Pulizija qalet li l-inċident seħħ għall-ħabta tad-9.00am fil-kumpless tal-Wasteserv, meta kien hemm ħabta bejn vetturi tal-għamla Isuzu Elf misjuqa minn raġel ta' 33 sena minn Ħaż-Żabbar u Mercedes Ateco msjuqa minn raġel ta' 53 sena min-Naxxar. Waqt li l-Mercedes Ateco spiċċat madwar sular taħt il-livell tat-triq, bix-xufier jinqabad fil-kabina, l-Isuzu Elf ġarrbet ħsarat estensivi, bil-konsegwenza li x-xufier ta' din il-vettura wkoll inqabad fil-vettura. Fuq il-post issejħu l-membri tad-Dipartiment tal-Protezzjoni Ċivili, li bdew l-operazzjoni ta' salvataġġ sabiex ix-xufiera jinħarġu mill-vetturi. Fuq il-post issejjaħ ukoll tim mediku li ta l-ewwel għajnuna u żewġ ambulanzi ħadu liż-żewġ xufiera l-Isptar Mater Dei. Aktar tard, irriżulta li x-xufier tal-Isuzu qiegħed isofri minn ġrieħi serji, filwaqt li x-xufier tal-Mercedes weġġa' ħafif. Fil-każ infetħet Inkjesta mmexxija mill-Maġistrat tal-Għassa Doreen Clarke li ħatret diversi esperti biex jassistuha. L-investigazzjonijiet tal-Pulizija dwar dan l-inċident qed jitmexxew mill-Pulizija tad-Distrett.